Document ID: 32005D0789

KOMISIJAS LĒMUMS
(2005. gada 11. novembris)
par Kopienas finanšu iemaksām 2005. gadā Beļģijas, Francijas un Nīderlandes izdevumu segšanai par tādu organismu apkarošanu, kas kaitīgi augiem vai augu produktiem
(izziņots ar dokumenta numuru K(2005) 4356)
(Autentisks ir tikai teksts franču un holandiešu valodā)
(2005/789/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu Kopienā, kas kaitīgi augiem vai augu produktiem, un pret to izplatību Kopienā (1), un jo īpaši tās 23. pantu,
tā kā:
(1)
Saskaņā ar Direktīvu 2000/29/EK Kopiena dalībvalstīm var piešķirt finanšu iemaksas, lai segtu izmaksas, kuras tieši saistītas ar nepieciešamiem pasākumiem, kas veikti vai plānoti, lai apkarotu kaitīgus organismus, kas ievesti no trešām valstīm vai citiem Kopienas apgabaliem, un tos apkarotu vai, ja tas nav iespējams, ierobežotu to izplatību.
(2)
Beļģija, Francija un Nīderlande ir izstrādājusi rīcības programmas, lai apkarotu to teritorijās ievestos augiem kaitīgos organismus. Šīs programmas nosaka sasniedzamos mērķus, veicamos pasākumus, termiņus un izmaksas. Beļģija, Francija un Nīderlande ir iesniegušas pieteikumus piešķirt šīm programmām Kopienas finanšu iemaksas Direktīvā 2000/29/EK noteiktajā termiņā un saskaņā ar Komisijas 2002. gada 14. jūnija Regulu (EK) Nr. 1040/2002, ar ko nosaka sīki izstrādātas normas to noteikumu ieviešanai, kas attiecas uz Kopienas finanšu iemaksu piešķiršanu fitosanitārajai kontrolei, un ar ko atceļ Regulu (EK) Nr. 2051/97 (2).
(3)
Beļģijas, Francijas un Nīderlandes iesniegtā tehniskā informācija bija pietiekama, lai Komisija varētu rūpīgi un vispusīgi novērtēt situāciju un secināt, ka ir ievēroti Kopienas finanšu iemaksu nosacījumi atbilstīgi Direktīvas 2000/29/EK 23. pantam. Tādējādi ir pamatoti piešķirt Kopienas finanšu iemaksas šo programmu izdevumu segšanai.
(4)
Ar Kopienas finanšu iemaksām var segt līdz 50 % no attaisnotajām izmaksām. Tomēr saskaņā ar direktīvas 23. panta 5. punkta 3. daļu ir jāsamazina Komisijas finanšu iemaksu likme programmai, par ko paziņoja Beļģija, jo šī dalībvalsts jau ir saņēmusi Kopienas finanšu iemaksu saskaņā ar Komisijas Lēmumu 2004/772/EK (3).
(5)
Saskaņā ar Direktīvas 2000/29/EK 24. pantu Komisija pārbauda, vai kaitīgā organisma parādīšanās attiecīgajā apvidū ir izskaidrojama ar nepietiekami veiktām apskatēm un pārbaudēm, un īsteno nepieciešamos pasākumus, ņemot vērā attiecīgās apskates laikā iegūtos rezultātus.
(6)
Saskaņā ar 3. panta 2. punktu Padomes Regulā (EK) Nr. 1258/1999 (4) veterināros un augu veselības pasākumus, kas veikti atbilstīgi Kopienas noteikumiem, finansē Eiropas Lauksaimniecības vadības un garantiju fonda Garantijas nodaļa. Šo pasākumu finansiālā kontrole notiek saskaņā ar minētās regulas 8. un 9. pantu, neskarot Regulas (EK) Nr. 1040/2002 un direktīvas 23. panta 8. un 9. punktu noteikumus.
(7)
Šajā lēmumā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO LĒMUMU.
1. pants
Ar šo tiek apstiprināta Kopienas finanšu iemaksu piešķiršana 2005. gadā, lai segtu Beļģijas, Francijas un Nīderlandes izdevumus, kas tieši saistīti ar Direktīvas 2000/29/EK 23. panta 2. punktā minētajiem nepieciešamajiem pasākumiem un kas veikti, lai apkarotu kaitīgos organismus, kas minēti šā lēmuma pielikumā uzskaitītajās apkarošanas programmās.
2. pants
1. Kopējais apmērs 1. pantā minētajām finanšu iemaksām ir EUR 689 449.
2. Maksimālais Kopienas finanšu iemaksu apmērs katrai programmai ir norādīts pielikumā.
3. pants
Pielikumā noteiktās Kopienas finanšu iemaksas izmaksā ar šādiem nosacījumiem:
a)
ir iesniegti attiecīgi dokumentāri pierādījumi par veiktajiem pasākumiem saskaņā ar Regulas (EK) Nr. 1040/2002 nosacījumiem;
b)
attiecīgā dalībvalsts ir iesniegusi Komisijai Kopienas finanšu iemaksu lūgumu saskaņā ar Regulas (EK) Nr. 1040/2002 5. pantu.
Finanšu iemaksu maksājums neskar Komisijas veiktās pārbaudes atbilstīgi Direktīvas 2000/29/EK 24. pantam.
4. pants
Šis lēmums ir adresēts Beļģijas Karalistei, Francijas Republikai un Nīderlandes Karalistei.
Briselē, 2005. gada 11. novembrī

Labels: 18
15
6